**Referat af bestyrelsesmøde i Grundejerforeningen Kirkemosen Brønshøj mandag den 25. april 2016**

Deltagere: Christina Larsen, Hans Holm Christoffersen, Knud Christensen, Torben Steen Larsen og Michael Rannje (referent). Afbud fra Jens Peder Halkjær Kristensen.

**Dagsorden:**

1. Renovering af vejbump
2. Status på trafiktælling og fortov på Skolevangens
3. P-forbud på Højlandsvangen
4. Udestående betaling for generalforsamlingen i 2014
5. Eventuelt

Der var ingen bemærkninger eller tilføjelser til dagsordenen.

**Pkt. 1: Renovering af vejbump**

Hans havde optalt de eksisterende vejbump til i alt 10.

Knud oplyste, at senest kendte prisoverslag for renovering er niveauet 15-20.000 kr. pr. vejbump eksklusiv moms.

Der var enighed om at renovering af vejbump igangsættes, og at Knud indhenter et kontroltilbud. Der er i budgettet for 2016 afsat 200.000 kr. til formålet, således at Knud på egen hånd kan igangsætte arbejdet inden for denne ramme. I modsat fald må bestyrelsen vurdere sagen på ny.

Der var enighed om at etablere et bump mere på den øvre del Højlandsvangen ud for nr. 48/50 hvor der efter bestyrelsens skøn mangler et for at dæmpe bilernes hastighed. Hans sørger samtykke fra de omkringboende grundejere og giver Knud besked om dets præcise placering.

**Pkt. 2: Status på trafiktælling og fortov på Skolevangen**

Michael oplyste at trafiktællingen på Skolevangen endnu ikke var påbegyndt, men var sendt til den ansvarlige afdeling hos Kommunen. Ansøgning var indgivet af G/F Præstevangen omend med nogen forsinkelse**.**

Som følge deraf var der enighed om kun at lappe fortovet nødtørftigt de steder hvor det er beskadiget og dermed ulovligt. Knud oplyste, at kommunens frist er 15. maj.

**Pkt. 3: P-forbud på Højlandsvangen**

Michael oplyste, at han endnu ikke havde sendt ansøgning om skiltning til kommunen, da sagen var blevet bremset pga. af en henvendelse og et møde med ejerne af nr. 58 på Højlandsvangen, hvor man ønskede etableret en dobbelt indkørsel til beboernes 2 biler. Det skyldtes flere skader på deres biler ved parkering på vejen. Grundejerne ønskede grundejerforeningens accept af etableringen, bidrag fra foreningen til etableringen af indkørslen, da foreningen havde anvendt brosten fra en nu nedlagt indkørsel til deres parcel, flytning af vejbumpet ud for deres grund, når det alligevel skulle renoveres samt at P-forbud i stedet blev etableret i vejens sydlige side, således at udkørsel fra deres grund blev lettere.

Michael oplyste, at han havde sagt ok til etableringen, bare indkørslen ville se ud som de øvrige i kvarteret.

Knud oplyste, at ejeren af ejendommen i sin tid fravalgte indkørsel i forbindelse med renoveringen af fortovet, hvorefter foreningen foranledigede den dengang eksisterende fjernet. Christina mente at grundejeren kunne have beholdt brostenene i stedet for at overlade dem til foreningen. Det er noget sent at gøre økonomisk krav på dem nu.

Michael mente, at flytning af vejbump for foreningens regning dels vil være bekostelig dels en udgift afholdt for at tilgodese en enkelt grundejer, som bestyrelsen givet ville kunne blive kritiseret for – og formentlig med rette af de øvrige medlemmer. Der ville nemlig efter hans vurdering være tale om en udgift, som ikke tjener foreningens fælles formål og vil således være i strid med vedtægterne. Knud foreslog at vejbumpet ved renoveringen blev justeret med en form for kile, som muliggør nemmere tilkørselsforhold til ejendommen.

I relation til beboernes forslag om P-forbud i vejens nordlige side i stedet i den sydlige side var der enighed om i bestyrelsen, at P-forbud i den sydlige side gav det bedste trafikmæssige flow. Endvidere var det erfaringen fra både Hans og Christina på Højlandsvangens smalle stykke, at det er muligt at bakke ud selv med parkerede biler overfor.

Michael orienterer ejerne af nr. 58 om bestyrelsens beslutninger og arbejder videre med P-forbud i den nordlige side af vejen.

Til forslaget om P-forbuddet var der modtaget en mail fra Susanna og Thomas Thiberg, som foreslog P-forbuddet udvidet til Risvangen, da der var problemer for dem med at komme ud og ind til deres parkeringsplads på grunden.

Der var enighed om at vi ikke indarbejder dette forslag i det eksisterende, som alene har til formål af få skraldebiler mv. lettere igennem vejen.

Det generelle problem med kolonisternes biler, herunder helårsbeboelse, var der enighed om at behandle i en efterfølgende etape, hvilket harmonerer med drøftelserne på generalforsamlingen den 9. marts 2016.

**Pkt. 4: Udestående betaling for generalforsamlingen i 2014**

Christina havde i januar 2016 modtaget en inkassorykker fra Café Glad Mad (Gladfonden) for levering af mad til generalforsamlingen i 2014. Hun og Michael var blevet enige om betale regningen på 2.965 kr. straks for at undgå yderligere omkostninger. Christina oplyste, at hun havde givet René beløbet i kontanter i sin tid, og forventningen var fra hendes side at han betalte til Café Glad Mad, hvilket ikke har kunnet klarlægges om er sket. René har efter en korrespondance om sagen lovet at holde foreningen skadesløs, men det var endnu ikke sket. Der var enighed om at rykke ham en sidste gang. Betaler han ikke var der enighed om at afskrive beløbet som tab.

**Pkt. 5: Eventuelt**

Christina orienterede om problemerne med at få Nets til at fungere i relation til opkrævningerne af kontingent og vejbidrag for 2016. Der havde været en del krav om formalia og underskrifter på grund af hvidvasklovgivningen. Dette havde resulteret i at hun ikke har nå at rette årstallet på opkrævningerne for 2016. Af disse vil året 2015 derfor fortsat fremgå og det er en fejl. Det aftaltes, at Torben omtaler problemet på hjemmesiden.

Der var en drøftelse af risikoen for ophobning af storskrald i området, idet man senest havde observeret en brugt sofa placeret ved det grønne anlæg på hjørnet af Brønshøjholms Allé og Højlandsvangen. Torben sørger for at den kommer med næste storskrald den 5. maj. Torben havde i øvrigt flere gange fjernet henkastet storskrald. Øges mængden fremover må bestyrelsen få etableret en permanent ordning for at holde vores område pænt og ryddeligt.

Michael nævnte, at Reuters Have pressede på for at blive medlemmer. De havde accepteret vores vilkår. Bestyrelsen var af den opfattelse, at sagen først skulle behandles på kommende ordinære generalforsamlingen i 2017 fordi det ville være et for stort arbejde at indkalde til ekstraordinær generalforsamling om denne sag.